作者:辛棄疾
標題:沁園春
內容:杯汝知乎，酒泉罷侯，鴟夷乞骸。更高陽入謁，都稱齏臼，杜康初筮，正得雲雷。細數從前，不堪餘恨，歲月都將曲糵埋。君詩好，似提壺卻勸，沽酒何哉。君言病豈無媒。似壁上雕弓蛇暗猜。記醉眠陶令，終全至樂，獨醒屈子，未免沈災。欲聽公言，慚非勇者，司馬家兒解覆杯。還堪笑，借今宵一醉，為故人來。